**NOTA DE FUNDAMENTARE**

**la proiectul Hotărârii Guvernului privind monitorizarea și gestionarea calității aerului atmosferic**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul *Hotărârii Guvernului privind monitorizarea și gestionarea calității aerului atmosferic* a fost elaborat de către Ministerul Mediului. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul Hotărârii Guvernului a fost elaborat în temeiul prevederilor art. 5 și art. 37 alin. (3) din Legea nr.98/2022 privind calitatea aerului atmosferic. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Problema principală soluționată prin implementarea proiectului *Hotărârii Guvernului privind monitorizarea și gestionarea calității aerului atmosferic* constă în îmbunătățirea calității aerului atmosferic prin reglementarea funcționării a două sisteme integrate: Sistemului Național de Inventariere a Emisiilor de Poluanți Atmosferici (SNIEPA) și Sistemului Național de Monitorizare și Gestionare Integrată a Calității Aerului (SNMGICA), precum și aprobarea metodologiei de elaborare a planurilor de calitate a aerului și a planurilor de menținere a calității aerului, care va stabili mecanismul comun pentru elaborarea acestor planuri și prin urmare, identificarea acțiunilor care vor minimiza poluarea aerului la nivel local și național . La momentul actual, nu se implementează măsuri de reducere a poluării, abordate la nivel local, orientate pe tipul poluării și sursa poluării.  Conform datelor Organizației Mondiale a Sănătății circa 70% din populația urbană respiră aer poluat și doar circa 10% din populația totală a lumii respiră aer, calitatea căruia este în limitele acceptabile.  Aerul poluat este al doilea factor de risc pentru bolile netransmisibile, iar Republica Moldova se clasează printre țările cu cea mai înaltă rată a mortalității generale în regiunea europeană, determinată de aceste boli.  Calitatea necorespunzătoare a aerului, caracteristică nivelului ridicat de poluanți, are și un impact economic considerabil - duce la creșterea costurilor medicale, la reducerea productivității muncii, provocă daune solului, culturilor agricole, pădurilor, lacurilor și râurilor. Cu toate că poluarea aerului este deseori asociată cu vârfuri și episoade de poluare, expunerea pe termen lung la doze mai mici de poluanți constituie o amenințare și mai gravă la adresa sănătății umane și a naturii.  În Republica Moldova, calitatea aerului este monitorizată zilnic, folosind informații de la 17 stații de monitorizare, pe baza prelevării manuale a probelor. Doar municipiile Chișinău, Bălți, Bender, Tiraspol și Rîbnița, fiind cele mai mari centre industrializate, sunt acoperite de sistemul de monitorizare. În anul 2022, cu suportul Guvernului Germaniei a fost instalată prima stație de monitorizare automatizată de tip trafic în mun. Chișinău. Alte două stații de monitorizare automatizată sunt situate la Rezina (Mateuți) și Leova - stația de control asupra poluării transfrontaliere, unde se fac observații privind calitatea aerului atmosferic conform Programului comun pentru observări și evaluarea transferului poluanților la distanțe mari în Europa. Astfel, țara noastră nu este acoperită în totalitate cu măsurări ale calității aerului, sistemul de monitoring fiind învechit și fragmentat, iar datele obținute în procesul de monitorizare/inventariere nu reflectă situația reală în sector.  Totuși, datele existente scot în evidență faptul că sursele principale de poluare a aerului atmosferic în Republica Moldova sunt: *sursele staționare (fixe)*, care includ centralele termoelectrice (CET-urile), cazangeriile individuale, întreprinderile industriale (evacuări ale poluanților în procesul de producere); *sursele mobile*, care includ transportul auto, feroviar, aerian, fluvial și tehnica agricolă, precum și *transferul transfrontalier al noxelor*. Principalii poluanți rezultați din aceste surse, care se iau în considerare în procesul de evaluare a calității aerului sunt: oxizii de carbon, formaldehida (CH₂O); dioxidul de sulf (SO2), dioxidul de azot (NO2) și oxizii de azot (NOx), particulele în suspensie (PM10 și PM2,5), plumbul (Pb), benzenul (C6H6), monoxidul de carbon (CO), arsenul (As), cadmiul (Cd), nichelul (Ni) și benzo(a) pirenul (B(a)P).  Necesitatea elaborării și aprobării proiectului *Hotărârii Guvernului privind monitorizarea și gestionarea calității aerului atmosferic* rezultă din obiectivul de a crea un sistem integrat de monitorizare și management al calității aerului, precum și de a reduce emisiile de poluanți atmosferici, conform prevederilor Strategiei de Mediu pentru anii 2024-2030, aprobată prin Hotărârea Guvernului nr.409/2024.  Totodată, îmbunătățirea calității și protecția aerului va contribui la realizarea următoarelor Obiective de Dezvoltare Durabilă din Agenda 2030 și ținte specifice:  **• ODD 3: Sănătate și stare de bine** – Ținta: până în 2030, reducerea mortalității și morbidității cauzate de produsele chimice periculoase, precum și de poluarea și contaminarea aerului și apei.  **• ODD 11: Orașe și comunități durabile** – Ținta: până în 2030, reducerea impactului negativ asupra mediului în orașe, inclusiv prin acordarea unei atenții sporite calității aerului și gestionării deșeurilor municipale și de alt tip.  De asemenea, se va contribui la realizarea Obiectivului general 10 din SND "Moldova Europeană 2030", aprobată prin Legea nr.315/2022 - Asigurarea unui mediu sănătos și sigur.  Imperativul reducerii emisiilor de poluanți atmosferici la niveluri care să minimizeze efectele nocive asupra sănătății umane și a mediului, prevăzut în art. 1 al Legii nr.98/2022 privind calitatea aerului atmosferic, subliniază necesitatea desfășurării activităților de evaluare, monitorizare și gestionare a calității aerului. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Scopul proiectului *Hotărârii Guvernului privind monitorizarea și gestionarea calității aerului atmosferic* este de a institui cadrul juridic pentru reglementarea funcționării a două sisteme integrate: Sistemul Național de Inventariere a Emisiilor de Poluanți Atmosferici (SNIEPA) și Sistemul Național de Monitorizare și Gestionare Integrată a Calității Aerului (SNMGICA). De asemenea, proiectul stabilește procedura pentru asigurarea cadrului juridic, organizatoric și funcțional privind întocmirea, aprobarea și implementarea planurilor de calitate a aerului și a planurilor de menținere a calității aerului, monitorizarea și raportarea progresului și efectelor măsurilor incluse în aceste planuri, precum și consultarea publicului.  Sistemul Național de Monitorizare și Gestionare Integrată a Calității Aerului va asigura controlul calității datelor referitoare la calitatea aerului, compatibilitatea și comparabilitatea acestora în cadrul întregului sistem, obținerea datelor în timp real și informarea publicului. De asemenea, vor fi consolidate capacitățile administrative pentru soluționarea problemelor din domeniu, prin inițierea acțiunilor corective și preventive în ceea ce privește poluarea aerului.  Proiectul propus spre aprobare instituie un mecanism de implementare a unui concept nou în managementul calității aerului atmosferic, reglementat prin Lege nr.98/2022. Acest mecanism se bazează pe următoarele acțiuni de implementare:   1. delimitarea aglomerărilor și zonelor pe întreg teritoriul Republicii Moldova pentru evaluarea calității aerului atmosferic. Estimarea nivelurilor poluanților atmosferici se efectuează în raport cu obiectivele de sănătate și mediu, stabilite în Anexa nr.2 la Legea nr.98/2022; 2. stabilirea regimurilor de evaluare - se realizează conform art. 21 din Legea nr.98/2022, bazându-se pe pragurile de evaluare prevăzute în anexa nr.3, precum și pe rezultatele măsurărilor preliminare și studiilor de modelare; 3. reglementarea metodelor de evaluare a calității aerului atmosferic, precum și etapele elaborării inventarului național pentru poluanții prevăzuți în anexa nr.1 la Legea nr.98/2022, monitorizați în cadrul SNIEPA; 4. stabilirea criteriilor de clasificare a zonelor în regimuri de evaluare a calității aerului pe întreg teritoriul Republicii Moldova, în cadrul SNMGICA, precum și procedura de determinare a numărului de puncte de prelevare necesare pentru monitorizarea poluanților atmosferici prin intermediul Rețelei Naționale de Monitorizare a Calității Aerului (RNMCA); 5. întocmirea metodologiei de elaborare a planurilor de calitate și de menținere a calității aerului cu scopul de a stabili procedurile necesare pentru crearea, aprobarea și implementarea eficientă a acestor planuri. 6. întocmirea listei unităților administrativ-teritoriale încadrate în regimuri de gestionare a ariilor din zone și aglomerări (regim de gestionare I sau II).   Pentru monitorizarea poluanților atmosferici PM10, PM2.5, NO2, CO, B(a)P și Ozon teritoriul Republicii Moldova este delimitat în următoarele cinci zone, specificate în anexa nr.1 la proiectul de Regulament, precum:   1. Zona Nord 2. Zona Centru 3. Zona Est 4. Zona Sud 5. Zona UTAG   Pentru monitorizarea poluanților atmosferici SO2, benzen, Pb, Cd, Ni, As, NOx teritoriul Republicii Moldova este delimitat într-o singură zonă, specificată în anexa nr.2 la proiectul de Regulament.  Pentru monitorizarea tuturor poluanților atmosferici specificați în anexa nr.1 la Legea nr.98/2022, este stabilită o aglomerare - ce include teritoriul municipiului Chișinău (conform anexei nr.2 la proiectul de Regulament).  Prevederile proiectului stipulează că în diverse zone și aglomerări se aplică regimuri de evaluare diferite. Pe baza rezultatelor evaluării, se stabilesc măsuri cuantificabile, implementate astfel încât să nu fie depășite valorile limită pentru poluanții atmosferici.  Metodologia de elaborare a planurilor de calitate și menținere a calității aerului, specificată în anexa nr.2 la proiectul de hotărâre de Guvern, prevede două tipuri de planuri:   * **Planuri de calitate a aerului** pentru zonele clasificate în regim de gestionare I; * **Planuri de menținere a calității aerului** pentru zonele clasificate în regim de gestionare II.   Metodologia definește clar responsabilitățile entităților implicate în procesul de elaborare și implementare a acestor planuri și include procedura de informare și consultare a publicului.  Planul de calitate a aerului reprezintă un set de măsuri cuantificabile din perspectiva eficienței, pe care entitățile trebuie să le implementeze pentru a nu depăși valorile-limită pentru poluanții atmosferici. Este esențial ca, la elaborarea acestui plan, să se asigure, pe cât e posibil, o concordanță cu Programul național de control al poluării atmosferice specificat în Hotărârea Guvernului nr.593/2024 pentru aprobarea Regulamentului privind reducerea emisiilor naționale de anumiți poluanți atmosferici.  Planul de menținere a calității aerului reprezintă un set de măsuri pe care entitățile le pun în aplicare, astfel încât nivelul poluanților să se păstreze sub valorile limită, specificate în anexa nr.2 la Legea nr.98/2022.  Planurile de calitate a aerului și de menținere a calității aerului pot include și acțiuni specifice destinate protecției copiilor și altor grupuri vulnerabile ale populației. |
| 3.2. Opțiunile alternative analizate și motivele pentru care acestea nu au fost luate în considerare |
| Lipsa de acțiune în acest domeniu ar conduce la imposibilitatea instituirii unui sistem național corespunzător de management integrat al calității aerului, armonizat cu cel european, capabil să evalueze impactul emisiilor asupra calității aerului atmosferic și să gestioneze riscurile efectelor nocive ale poluării asupra sănătății umane și a mediului înconjurător. Totodată, nu ar fi posibil de stabilit acțiuni de îmbunătățire a calității aerului atmosferic și de menținere a nivelului de poluanți la valori acceptabile pentru sănătatea umană, biodiversitate și mediu conform unui mecanism sectorial comun.  Republica Moldova, ca țară care a ratificat Convenția asupra poluării atmosferice transfrontaliere pe distanțe lungi, semnând Acordul de Asociere Republica Moldova - Uniunea Europeană, este obligată să implementeze normele internaționale și standardele Uniunii Europene privind calitatea aerului înconjurător.  Astfel, nu a fost identificată o altă opțiune alternativă, accentul fiind pus pe necesitatea respectării angajamentelor asumate de Republica Moldova. |
| **4. Analiza impactului de reglementare** |
| 4.1. Impactul asupra sectorului public |
| Proiectul propus spre aprobare, fiind un document axat pe instituționalizarea funcțiilor de evaluare și monitorizare a calității aerului, nu va avea un impact direct asupra activității autorităților publice. Implementarea prevederilor proiectului nu necesită careva măsuri instituționale sau organizatorice suplimentare (crearea unor noi instituții sau subdiviziuni în instituțiile existente). Autoritatea responsabilă de monitorizarea și evaluarea calității aerului atmosferic este Agenția de Mediu. Această instituție asigură funcționarea SNMGICA și SNIEPA, administrează Rețeaua națională de monitorizare a calității aerului (RNMCA), elaborează inventarul național al emisiilor de poluanți, raportul privind calitatea aerului atmosferic la nivel național, asigură informarea publicului și a autorităților publice privind calitatea aerului atmosferic ș.a.  Subdiviziunile teritoriale ale Agenției de Mediu vor colabora cu autoritățile publice locale în vederea elaborării planurilor de calitate a aerului/planurilor de menținere a calității aerului în baza Studiului de evaluare a calității aerului atmosferic realizat la nivel național. |
| 4.2. Impactul financiar și argumentarea costurilor estimative |
| Pentru atingerea obiectivelor Legii nr.98/2022 privind calitatea aerului atmosferic și implementarea acesteia, cheltuielile sunt legate de crearea Rețelei Naționale de Monitorizare a Calității Aerului. Costurile respective au fost estimate și prezentate în cadrul procesului de aprobare a analizei impactului de reglementare asupra proiectului de Lege nr.98/2022.  Costurile au fost evaluate de către experții Agenției de Cooperare Internațională a Germaniei (GIZ) în cadrul proiectului ”Dezvoltarea Capacităților pentru Alinierea la Obiectivele Climatice ale UE în Țările din Parteneriatul Estic” (proiectul EaP Climate).  Pe baza proiectului de concept privind amplasarea stațiilor de monitorizare și a echipamentelor respective pentru acestea, costurile investiționale au fost calculate de către Dr. Ulrich Zimmermann (expert internațional din cadrul GIZ) și publicate în Strategia de implementare a monitorizării și managementului calității aerului înconjurător conform standardelor UE în Republica Moldova.  Urmare a analizei efectuate, tipurile de costuri generate de transpunerea directivelor 2008/50/CE, 2004/107/CE și 2015/1408/CE prin Legea nr.98/2022 și implementarea ulterioară acesteia, se împart în următoarele categorii: 1) costurile investiționale ale stațiilor fixe și stației mobile; 2) costurile analizatoarelor; 3) cheltuielile pentru laboratorul de referință și calibrare; 4) costurile pentru mentenanță și deservirea echipamentului/cheltuielile pentru centrul de monitoring cu echipament TIC (hard și soft).  Conform estimărilor efectuate de către experți, pentru aplicarea integrală și uniformă în timp a legii urmează a fi procurate și instalate 18 stații de monitoring automate și a unei stații mobile, ceea ce implică cheltuieli în sumă de 915.000 euro. Costul analizatorilor, care vor asigura funcționarea stațiilor și efectuarea măsurărilor, este de 1.940.000 euro. Cheltuielile pentru laboratorul de referință și calibrare sunt în jur de 195.000 euro, iar pentru mentenanță și deservirea echipamentului – 25.000 euro. Centrul de monitoring cu echipament TIC (hard și soft) va costa 300.000 euro (±50%). Astfel, în total, construcția sistemului de monitoring al calității aerului pentru întreg teritoriul țării, conform standardelor internaționale/europene se prezumă că va costa aproximativ 3.400.000 euro.  În prezent, Ministerul Mediului are încheiat un acord cu PNUD care implementează Proiectul „Greening the Future, Advancing Rights and Stability: Spurring an Inclusive and Green Transition with Responsive Governance in the Eastern Neighbourhood Region” / „Accelerate a Just Energy Transition in Moldova”, prin intermediul căruia vor fi acoperite cheltuielile necesare pentru crearea și funcționarea Rețelei Naționale de Monitorizare a Calității Aerului. Astfel, 11 stații de monitoring automate urmează a fi procurate cu suportul proiectului UE-PNUD „Facilitarea unei tranziții verzi incluzive în Republica Moldova”. Pentru acoperirea costurilor legate de procurarea celorlalte stații, echipamente și sisteme de mentenanță, Ministerul Mediului în comun cu Agenția de Mediu au inițiate discuții și colaborări cu alți parteneri de dezvoltare și donatori care pot contribui la crearea Rețelei Naționale de Monitorizare a Calității Aerului. |
| 4.3. Impactul asupra sectorului privat |
| 4.3 Proiectul propus, fiind un document axat în primul rând pe crearea Rețelei Naționale de Monitorizare a Calității Aerului și instituționalizarea funcțiilor de evaluare, monitorizare și gestionare a calității aerului atmosferic la nivel național, cu scopul de a preveni și înlătura pericolul asupra sănătății umane și mediului, nu va avea impact asupra activității de întreprinzător.  Măsurile care urmează a fi prevăzute în planurile de calitate și de menținere a calității aerului, elaborate în comun de către subdiviziunile teritoriale ale Agenției de Mediu și autoritățile publice locale, nu presupun efecte negative asupra activităților antreprenoriale, acestea fiind corelate cu planurile de amenajare a teritoriului și planurile urbanistice, având ca prioritate asigurarea menținerii calității aerului. Printre aceste măsuri se numără: extinderea spațiilor verzi, introducerea zonelor cu emisii reduse și limitarea accesului vehiculelor poluante în unele zone urbane, stimularea utilizării transportului public, dezvoltarea infrastructurii pentru vehicule electrice și biciclete, izolarea termică a clădirilor publice, dezvoltarea zonelor de acces pentru pietoni prin amenajarea de trotuare și alei pietonale, salubrizarea eficientă a străzilor și altele. |
| 4.4. Impactul social |
| Prezentul act normativ va avea un impact social direct, precum:   * reglementarea aspectelor ce țin de calitatea aerului atmosferic; * îmbunătățirea calității aerului și ca urmare, stare mai bună a sănătății umane; * accesul publicului la datele cu privire la calitatea aerului în regim on-line; * reducerea afectării ecosistemelor, culturilor agricole și clădirilor prin reducerea ploilor acide și a altor forme de poluare; * influența directă asupra investițiilor interne, atragerea investițiilor străine și, ca urmare, obținerea beneficiilor pentru dezvoltarea locală; * beneficii sociale printr-o mai bună conștientizare, implicare și responsabilizare cu privire la problemele de mediu (de exemplu, responsabilitatea socială şi implicarea în luarea măsurilor de prevenire a poluării aerului).   Beneficiile aferente creării Rețelei Naționale de Monitorizare a Calității Aerului și implementării mecanismului de reducere a emisiilor de poluanți atmosferici, astfel cum este stabilit începând cu anul 2030, prin aplicarea Hotărârii Guvernului nr.593/2024 pentru aprobarea Regulamentului privind reducerea emisiilor naționale de anumiți poluanți atmosferici, vor depăși costurile de asigurare a conformității. În primul rând, măsurile propuse se vor manifesta în creșterea duratei de viață și în îmbunătățirea stării de sănătate a oamenilor, ca urmare a reducerii numărului de cazuri de îmbolnăvire și decese cauzate de boli provocate de poluarea atmosferică. În al doilea rând, se estimează că îmbunătățirea calității aerului va aduce beneficii ecologice substanțiale datorită reducerii pagubelor cauzate ecosistemelor, care în caz contrar sunt dificil de exprimat în termeni monetari. |
| 4.4.1 Impactul asupra datelor cu caracter personal  Prin consultarea internă a prevederilor proiectului nu au fost constatate cazuri sau premise de încălcare a legislației privind protecția datelor cu caracter personal. Se atestă lipsa unui impact asupra datelor cu caracter personal. |
| 4.4.2 Impactul asupra echității și egalității de gen  Creșterea investițiilor interne și atragerea investițiilor străine vor stimula dezvoltarea locală, creând medii de lucru mai incluzive și echitabile. Astfel, vor fi generate beneficii economice și sociale semnificative pentru întreaga comunitate, inclusiv prin asigurarea egalității de gen. Măsurile incluse în proiect vor reduce emisiile de poluanți atmosferici la niveluri care vor minimiza impactul negativ asupra sănătății umane și în același timp, vor promova respectarea principiului egalității de gen. |
| 4.5. Impactul asupra mediului |
| Măsurile stabilite în proiect vor avea mai multe efecte pozitive:   * reducerea poluării aerului atmosferic și a mediului în ansamblu; * datele obținute în urma monitorizării calității aerului vor fi folosite pentru a planifica acțiunile necesare reducerii nivelului de poluanți atmosferici, inclusiv prin dezvoltarea parcurilor și a spațiilor verzi; * reducerea emisiilor de poluanți atmosferici va contribui la diminuarea efectelor de eutrofizare și acidifiere a ecosistemelor acvatice; * reducerea suprafețelor de vegetație afectate de ploile acide; * introducerea zonelor cu emisii reduse și limitarea accesului vehiculelor poluante în unele zone urbane vor contribui atât la îmbunătățirea calității aerului, cât și la protejarea ecosistemelor urbane, prin reducerea impactului negativ asupra plantelor, animalelor și habitatelor sensibile. |
| 4.6. Alte impacturi și informații relevante |
| Noile prevederi în domeniul calității aerului va reprezenta un stimul pentru economie, datorită creșterii productivității muncii și piețelor pentru tehnologii și servicii de mediu, al cărei nivel corespunde costurilor aferente controlului poluării. Reducerea formării oxidanților fotochimici, în special a ozonului la nivelul solului (O3), va conduce la creșterea productivității agricole și ca rezultat crearea de noi locuri de muncă. Totodată, diminuarea eutrofizării va contribui la restabilirea ihtiofaunei, fapt ce va genera beneficii economice.  Principalii noștri parteneri comerciali din economiile avansate ale lumii au deja standarde mai stricte decât cele din UE. Pentru a vinde pe aceste piețe, avem nevoie de factori care să stimuleze tehnologiile noi la nivel intern. Conform documentului „Perspective privind mediul până în 2050” al OCDE, se constată un interes crescut al economiilor emergente față de poluarea atmosferică. Acest interes va genera o cerere suplimentară de soluții în domeniul aerului curat la nivel mondial și o creștere a oportunităților pe piață pentru companiile europene. Întreprinderile autohtone vor fi în măsură să beneficieze de această investiție.  Conform estimărilor Comisiei Europene, costurile directe antrenate în respectarea obiectivelor privind calitatea aerului înconjurător în anul 2020 constituie circa 10 miliarde de euro pe an, iar beneficiile pentru sănătate în valoare monetară reprezintă peste 100 mlrd. de euro pe an. Astfel, beneficiile aduse de politica privind calitatea aerului depășesc cu mult costurile de implementare[[1]](#footnote-1). |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Proiectul actului normativ nu transpune direct legislația Uniunii Europene, dar este compatibil cu aceasta, deoarece creează un cadru normativ pentru implementarea Legii nr.98/2022 privind calitatea aerului atmosferic, care transpune prevederile Directivei 2008/50/EC privind calitatea aerului înconjurător și un aer mai curat pentru Europa; Directivei 2004/107/EC privind arsenicul, cadmiul mercurul, nichelul și hidrocarburile aromatice policiclice și Directivei 2015/1480 de modificare a mai multor anexe la Directivele 2008/50/EC și 2004/107/EC. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu au fost identificate |
| **6. Avizarea și consultarea publică a proiectului actului normativ** |
| În procesul de elaborare și promovare a proiectului au fost respectate regulile procedurale aplicabile pentru asigurarea transparenței decizionale, prevăzute de Legea nr.239/2008 privind transparența în procesul decizional, Legea nr.100/2017 cu privire la actele normative și Hotărârea Guvernului nr.610/2018 pentru aprobarea Regulamentului Guvernului. În vederea efectuării consultării publice, proiectul Regulamentului, a fost publicat pe pagina web oficială a Ministerului Mediului și pe portalul particip.gov.md, astfel încât orice persoană interesată să aibă posibilitatea de a accesa documentul respectiv.  Proiectul Regulamentului prevede norme exclusiv cu caracter public. Realizarea prevederilor proiectului Hotărârii Guvernului, asociate cu evaluarea, monitorizarea și gestionarea calității aerului atmosferic, precum și elaborarea inventarului național al emisiilor de poluanți atmosferici, cît și stabilirea procedurii de elaborare a planurilor de calitate/de menținere a calității aerului atmosferic vizează executarea angajamentului statului privind asigurarea protecției mediului și nu impun obligații pentru mediul de afaceri. |
| **7. Concluziile expertizelor** |
| Informația va fi inclusă după recepționarea avizelor. |
| **8. Modul de încorporare a actului în cadrul normativ existent** |
| Cadrul normativ în domeniul protecției aerului atmosferic este reprezentat de:  *Legea nr.1515/1993 privind protecția mediului înconjurător*, care vizează securitatea ecologică a populației, utilizarea rațională a resurselor naturale, precum și conservarea naturii și protecția tuturor componentelor de mediu (aer, apă, sol, flora, fauna, etc).  *Legea nr.98/2022 privind calitatea aerului atmosferic*, care prevede cadrul juridic pentru evaluare și monitorizare calității aerului. Prin intervenția dată statul urmărește elaborarea cadrului normativ secundar în vederea implementării prevederilor Legii nr.98/2022.  *Legea nr.227/2022 privind emisiile industriale,* care instituie cadrul normativ cu privire la prevenirea poluării provocate de activitățile industriale și economice, în vederea reducerii emisiilor în aer, apă și sol. Legeacreează sistemul de autorizare integrată de mediu/autorizare de mediu, instituie procedura de aplicare a celor mai bune tehnici disponibile și a regulilor generale pentru operatori, precum și sistemul de monitorizare a respectării condițiilor din autorizația integrată de mediu/autorizația de mediu.  *Regulamentul privind reducerea emisiilor naționale de anumiți poluanți atmosferici*, aprobat prin Hotărârea Guvernului nr.593/2024, care va contribui la atingerea obiectivelor de calitate a aerului prin stabilirea angajamentelor naționale de reducere a emisiilor pentru cinci poluanți atmosferici de origine antropogenă. Acest obiectiv va fi realizat prin elaborarea programului național de control al poluării atmosferice și a inventarului național de emisii, însoțit de un raport informativ de inventariere.  Nu este necesară modificarea cadrului normativ secundar existent. |
| **9. Măsurile necesare pentru implementarea prevederilor proiectului actului normativ** |
| Ministerul Mediului, prin intermediul Agenției de Mediu, va asigura implementarea *Hotărârii Guvernului privind monitorizarea și gestionarea calității aerului atmosferic*.  Pentru implementarea prevederilor proiectului de act normativ, sunt necesare următoarele măsuri:   * evaluarea calității aerului atmosferic pe întreg teritoriul țării pe baza unor metode și criterii comune, pentru a întreprinde măsuri corective atunci când standardele nu sunt respectate; * monitorizare continuă a calității aerului, dotarea cu echipamente automate pentru măsurarea concentrațiilor poluanților atmosferici; * elaborarea și actualizarea inventarului național de emisii anuale; * controlul calității datelor cu privire la nivelul de poluare a aerului atmosferic; * obținerea de informații în timp real, precum și informarea publicului și a autorităților publice interesate despre calitatea aerului atmosferic, nivelul de depășire a pragurilor de emisie, inclusiv în cazurile de poluare excepțională; * elaborarea planurilor de calitate a aerului / de menținere a calității aerului și monitorizarea realizării acestora. |

**Ministru Sergiu LAZARENCU**

1. SEC(2005) 1133 din 29 septembrie 2005: Impact Assessment Annex to the Communication on Thematic Strategy on Air Pollution and the Directive on „Ambient Air Quality and Cleaner Air for Europe (Evaluare de impact – anexă la comunicarea referitoare la strategia tematică privind poluarea atmosferică și Directiva privind calitatea aerului înconjurător și un aer mai curat pentru Europa), p. 21. [↑](#footnote-ref-1)